**Lederkurs for ungdom 15-19** **år (med kontaktperson i IL)**

Dette er et informasjonsskriv til idrettslag som ønsker å sende engasjerte ungdom på kurset Lederkurs for ungdom.

Kurset er for ungdom mellom 15-19 år som har lyst til å bidra i eget idrettslag, treffe andre ungdom på tvers av idrettene/regionene, lære mer, ha det gøy og sosialt, samt bygge nettverk!

**Målet med kurset:**

Målet for «Lederkurs for ungdom 15–19 år» er å forberede deltakerne på lederverv i ulike deler av klubbarbeidet i norsk idrett.

Her skal de få kunnskap om hva det vil si å være en frivillig ressurs i idretten, og ikke minst bli motivert til å ønske og tørre å ta ansvar i egen klubb.

**Innhold:**

Kurset består av en undervisningshelg, samt en oppfølgingssamling på en dag. I tillegg skal deltagerne utføre en praksisoppgave (handlingsplan) i eget idrettslag mellom første og andre samling.

Første kurshelg tar opp følgende temaer:

* Bli kjent
* Rollemodell
* Selvtillit, selvbilde og selvfølelse
* Medlemmet i sentrum
* Du som ressurs
* Fra mål til handling
* Kommunikasjon
* Presentasjonsteknikk

Oppfølgingssamlingen tar opp følgende temaer:

* Evaluering og justering av arbeid i eget idrettslag
* Erfaringsutveksling
* Videre engasjement og rolle i eget idrettslag

**Arbeidsformer under kurset**

Aktivitet og involvering, musikk og actionfylte pauser, arbeid individuelt, i grupper og i fellesskap. Dette er ikke et kurs hvor en bare sitter stille og lytter, men deltakerne er aktivt med hele veien. Vi anbefaler at alle deltagere har med seg egen PC.

**Viktig informasjon til idrettslag**

**Påmelding:**

Påmelding skjer via denne linken innen mandag 15.august 2021.

Du får tilsendt bekreftelse når søknadsskjemaet er mottatt. Endelig beskjed om plass på kurset, samt praktisk informasjon sendes ut til idrettslag og alle deltakere i forkant av kurset. Deltakerne må være medlem av idrettslaget for å kunne delta på Lederkurs for Ungdom.

Vi anbefaler idrettslaget å sende minst to, og maks fire ungdommer fra samme klubb, helst ulikt kjønn. Kurset har totalt **30** plasser.

**Kursavgift:**

Kr **xxxx,-** pr. deltaker dekker begge samlingene, mat og overnatting.

MERK! Reise til og fra kurssted dekkes av den enkelte deltager/idrettslaget og er ikke inkludert i prisen over.

Avgiften betales inn når bekreftelse om deltakelse er mottatt fra idrettskretsen/særforbundet.

**Hva inngår i kurset?**

Oppholdet under første kurshelg inkluderer to overnattinger. Alle kursdeltakere bor på to- eller tre-mannsrom (gutter og jenter hver for seg). Romkamerat tildeles ved innsjekking. Vi prøver så langt det går å legge deltakere fra samme idrettslag på samme rom, men det er mulig deltagerne må dele rom med deltakere fra et annet idrettslag.

Det vil bli servert wraps ved ankomst, middag fredag kveld, frokost/lunsj/middag/frukt lørdag og frokost/lunsj på søndag.

**Oppmøte/avreise første kurshelg:**

Oppmøtetid: **fredag den 10.september, senest kl 16.30.**

Sted: Sørmarka konferansehotell, Enebakkveien 625, Siggerud [kart](http://maps.google.no/maps?daddr=S%C3%B8rmarka+kurs+og+konferansesenter,+Enebakkveien,+Siggerud&hl=no&ie=UTF8&sll=59.806881,10.908744&sspn=0.088749,0.278435&geocode=FaGUkAMdSHSmACEcH1sWAEuHWik9dCVH_mZBRjEcH1sWAEuHWg&mra=ls&t=m&z=12)

Kurset avsluttes **søndag 12. september, kl 14.00.**

**Oppfølgingssamling (dersom IK/SF arrangerer oppfølgingssamling)**

Det vil bli en oppfølgingssamling (del 2) XX.mars 2022. Det er obligatorisk å delta på både del 1 og del 2. Hele kurset anses som bestått etter deltakelse på oppfølgingssamlingen.

**Tider**

Vi skal igjennom et tett program, som blant annet innebærer at vi begynner forholdsvis tidlig lørdag og søndag første kurshelg. Derfor kommer vi til å kreve at alle er på sine rom **SENEST kl. 23.00** fredag og lørdag kveld. Det er viktig at alle følger dette slik at dere orker å delta på hele kurset, og for at alle diskusjoner skal bli gode og innholdsrike.

**Alkohol og rusmidler**

Det er ikke tillatt å nyte alkohol eller andre rusmidler under kurset. Det er viktig at alle respekterer dette. Et brudd på denne regelen vil medføre umiddelbar hjemsendelse på deltakers egen regning.

**Forsikring**

Vi forutsetter at hver enkelt deltaker har forsikring som dekker ulykke og reise.

**Klær/utstyr**

Kurset vil i hovedsak foregå innendørs. Det holder derfor å ha med vanlig tøy som man bruker til hverdags. Håndkle og sengetøy finnes på overnattingsstedet. Ta med skrivesaker og gjerne egen PC/tablet. OBS! Dette er et lederkurs, og ikke et trenerkurs, men det vil være mulighet for noe aktivitet lørdag.

**Fravær**

Påmeldingen er bindende og kurset forutsetter 100 % deltakelse gjennom hele helgen (inkl. overnatting) og oppfølgingssamling.

**Kursbevis**

Deltakerne får kursbevis etter fullført kurs og dokumentert praksis i eget idrettslag.

**Kontaktperson i eget idrettslag**

Idrettslaget som deltakerne kommer fra, forplikter seg til å følge opp deltakerne i deres praksis og gi dem mulighet til å bidra i idrettslaget etter endt kurs. Les mer om rollen til en kontaktperson i idrettslaget på de neste sidene.

**Ved spørsmål kontakt:**

Kontaktinfo idrettskrets/særforbund

* **Hva kan en ung ressursperson bidra med i idrettslaget?**

En ung ressursperson er et medlem mellom 15 og 19 år, men hen kan også både være yngre og eldre. Det er en person tilknyttet idrettslaget som utøver og/eller en ung ressurs som ønsker å bidra med andre oppgaver i idrettslaget. Det er derfor viktig at idrettslaget – med kontaktperson i spissen - åpner dører og inviterer den/de unge deltagerne til å bidra med det de har lært på kurset etter første kurshelg. Deltagerne utarbeider blant annet en handlingsplan i løpet av første kurshelg som skal gjennomføres i eget idrettslag. Handlingsplanen kan være et godt utgangspunkt for diskusjoner og møter mellom den/de unge ressurspersonene og kontaktperson ( i idrettslaget), i tillegg til spørsmålene nedenfor:

* + Hvordan kan innspill fra den/de unge deltagerne bidra til at idrettslaget utvikler seg? Kan den/de unge deltagerne se ting fra et nytt og annet perspektiv?
	+ Kanskje deltageren(e) lyst til å sitte i idrettslagsstyret? Spør!
	+ Har deltageren(e) lyst til å bidra med andre oppgaver i idrettslaget? (trener, dommer, frivillig under arrangement, sosiale medier m.m.).
* **Hva er en kontaktperson, og hvorfor er det så viktig?**

En kontaktperson er en person som sitter i idrettslagets styre og/eller en av undergruppenes styre, eller en annen person med tilknytning til idrettslaget, som skal være støttespiller, veiviser, nettverkshjelper og pådriver for de/den unge. Kontaktpersonens hovedoppgave er å *støtte og veilede* den/de unge i arbeidet i eget idrettslag. En kontaktperson forplikter seg til å være dette for en eller flere unge deltagere i minimum 1 år (med 4 møter, f.eks. rett i forkant av et styremøte i idrettslaget), men vi oppfordrer å fortsette samarbeidet dersom det er ønskelig.

Mange unge ressurspersoner har et brennende engasjement og ønsker å bidra i eget idrettslag, men noen synes det er litt vanskelig å komme i gang: Hvem skal jeg kontakte? Hvem skal jeg presentere handlingsplanen som jeg utarbeidet under kurset for? Hvor kan jeg få råd og tips? Målet er derfor at kontaktpersonen og idrettslaget skal være støttespillere, veivisere, nettverkshjelpere og pådrivere for den/de unge deltagerne. *Det er derfor ekstremt viktig at kontaktperson ikke avviser den/de unge ressurspersonene i starten av samarbeidet. Det kan ødelegge tillitten og forholdet i fremtiden.* *Vær gjerne åpen og tilgjengelig.*

Å være kontaktperson for en eller flere unge ressurspersoner i idrettslaget er en vinn-vinn-situasjon for alle involverte. Kontaktperson blir mer bevisst på egen rolle, og hva idrettslaget/styret tilbyr, samt at hen og idrettslaget kan bli utfordret til å tenke nytt og annerledes. I verste fall kan idrettslaget ende opp med å få en eller flere nye støttespillere med på laget – nemlig den/de unge ressurspersonene!☺

* **Kontaktpersonens rolle:**

En kontaktperson er en **støttespiller** for den unge ressurspersonen. Kontaktpersonen skal bidra til at den unge blir bevisst sine egne ressurser, sitt talent og potensial gjennom å oppmuntre og støtte hen i arbeidet med handlingsplanen. Kontaktpersonen kan være en **veiviser**. Dette innebærer å gi råd og dele av sin erfaring fra arbeidet i idrettslaget, samt å gå foran som et godt eksempel/rollemodell. Kontaktpersonen kan være en nyttig **nettverkshjelper** og døråpnerved å gi tilgang til sitt eget nettverk (f.eks. andre personer i idrettslaget), men også gjennom å bevisstgjøre den unge rundt bruk av både internt og eksternt nettverk. Kontaktperson skal også være en **pådriver**, gjennom å gi tilbakemeldinger og å være en sparringspartner for den unge ressurspersonen. Det er viktig å presisere at det ikke er kontaktperson som skal gjennomføre handlingsplanen, men hen er der som en ekstra støttespiller for den unge ressurspersonen.

(Referanser er hentet fra: Ekeland J., 2014, «Mentoring. Lærende allianser i ledelse».)

* **Hva forventes av idrettslaget?**

Idrettslaget må identifisere 1-4 engasjerte ungdommer mellom 15-19 år, samt finne en eller flere personer som ønsker å være kontaktperson for de/den unge deltageren i minimum 1 år. Kontaktpersonen må være tilknyttet idrettslaget ved å sitte i hovedstyret, i en av undergruppenes styre eller en annen person med tilknytning til idrettslaget. Det er viktig at styret tar opp og vedtar hvem som skal delta på Lederkurs for ungdom under et styremøte før kursstart. Idrettslaget sender deretter inn søknaden/påmeldingen til kurs. Se detaljerte oppgaver for alle involverte i tabellen nedenfor.

**Kontaktperson og deltager på Lederkurs for ungdom – forslag til fordeling av oppgaver**

Lederkurs for ungdom 15-19år

|  |  |  |  |  |
| --- | --- | --- | --- | --- |
|  | **UNG RESSURSPERSON** | **KONTAKTPERSON** | **IDRETTSLAG** | **IDRETTSKRETS / SÆRFORBUND** |
| **Ansvarlig for følgende** | * Kjenne til kurset og sin egen kontaktperson *før* første kurshelg
* Delta aktivt på Lederkurs for ungdom
* Under første fysiske møte med kontaktpersonen skal ung ressursperson legge frem handlingsplanen som han/hun jobbet med under kurset
* Under første fysiske møte med kontaktpersonen skal det gjennomføres en forventningsavklaring (lik modul 1 under kurset). Bli enig med kontaktpersonen om hvordan samarbeidet skal være (f.eks. kontakthyppighet, formen på oppfølging, ung ressurspersons/kontaktpersonens forventninger til hverandre og lignende)
* Ung ressursperson har ansvar for å følge opp og gjennomføre tiltak i handlingsplanen.
 | * Bekrefte rollen som kontaktperson for de/den unge deltageren i minimum 1 år via påmeldingen til Lederkurs for ungdom som sendes fra idrettslaget til idrettskrets/særforbund
* Initiere og invitere den/de unge ressurspersonene til første fysiske møte etter første kurshelg
* Under første fysiske møte (etter første kurshelg) avtaler kontaktperson/ung deltager de neste møtene (gjerne 3 møter til)
* Forventningsavklaring med ung ressursperson: Bli enig rundt hvordan samarbeidet skal være (f.eks. kontakthyppighet, formen på oppfølging og ung ressursperson/kontaktpersonens forventninger til hverandre)
* Et viktig spørsmål må tas opp under første fysiske møte: Hvordan skal vi sikre at punktene i handlingsplanen blir gjennomført på en god måte i idrettslaget?
 | * Ta opp og diskuter i styret før dere melder på ung(e) leder(e) på Lederkurs for ungdom
* Identifisere kontaktperson i eget idrettslag. Det er anbefalt at kontaktpersonen sitter i idrettslagets hovedstyre/en av undergruppenes styre, eller har en annen sentral posisjon i idrettslaget
* Identifisere 1-4 ung(e) ressurspersoner idrettslaget vil sende på Lederkurs for ungdom
* Informere den/de ung(e) ressurspersonene om kurset og kontaktpersonen før kursstart
* Sende inn søknad/påmelding til Lederkurs for ungdom til idrettskrets/særforbund
* Koble kontaktperson og ung ressursperson i forkant av kurset. Ung ressursperson og kontaktperson må ikke møtes fysisk, men de må vite om hverandre før deltager drar på kurs
* Være bindeledd mellom idrettskrets/særforbund og ung ressursperson.
 | * Informere idrettslag om Lederkurs for ungdom, og oppfordre idrettslagene til å finne både deltagere og kontaktperson til deltagerne som skal på kurs
* Oppfordre og dobbeltsjekke at idrettslag sender inn fullstendig påmelding (med info om kontaktperson) og ung ressursperson)
* Bekrefte deltagelsen på Lederkurs for ungdom til både deltager og idrettslaget, og sende ut nødvendig informasjon om kurset i god tid før kurset.
 |
| **Utfyllende informasjon** | Målet med det første fysiske møtet: Ung ressursperson legger frem handlingsplanen og diskuterer og konkretiserer handlingsplanen med kontaktpersonen. Diskuter også hvordan den/de unge ressurspersonene skal sikre igangsetting og fremdrift av tiltak i handlingsplanen. | Målet med det første fysiske møtet: Ung ressursperson legger frem handlingsplanen og diskuterer og konkretiserer denne med kontaktpersonen. Diskuter også hvordan den/de unge ressurspersonene skal sikre igangsetting og fremdrift av tiltak i handlingsplanen. |  | Det er ikke et *krav* at idrettslaget/ung ressursperson må ha kontaktperson på plass før kursstart, men vi oppfordrer og anbefaler at idrettslaget identifiserer en kontaktperson for den/de unge ressurspersonene.  |